62017TJ0370_RES
Kawża T-370/17
KPN BV
vs
Il-Kummissjoni Ewropea
Sentenza tal-Qorti Ġenerali (It-Tmien Awla) tat-23 ta’ Mejju 2019
“Kompetizzjoni – Konċentrazzjonijiet – Suq Olandiż tas-servizzi televiżivi u tas-servizzi ta’ telekomunikazzjonijiet – Impriża konġunta li topera b’mod sħiħ – Deċiżjoni li tiddikjara l-konċentrazzjoni kompatibbli mas-suq intern u mal-Ftehim ŻEE – Impenji – Suq inkwistjoni – Effetti vertikali – Żball manifest ta’ evalwazzjoni – Obbligu ta’ motivazzjoni”
Konċentrazzjonijiet bejn impriżi – Eżami mill-Kummissjoni – Evalwazzjonijiet ta' natura ekonomika – Setgħa diskrezzjonali ta’ evalwazzjoni – Stħarriġ ġudizzjarju – Portata – Limiti
(Artikolu 256 TFUE; Regolament tal-Kunsill Nru 139/2004, Artikoli 2 u 8)
(ara l-punti 57-60, 106-108)
Konċentrazzjonijiet bejn impriżi – Eżami mill-Kummissjoni – Definizzjoni tas-suq inkwistjoni – Kriterji – Sostitwibbiltà tal-prodotti – Kunċett
(Regolament tal-Kunsill Nru 139; Regolament tal-Kummissjoni Nru 802/2004, Anness 1; Avviż tal-Kummissjoni 97/C 372/03, punti 15 u 17)
(ara l-punti 61-63, 68-71, 76)
Konċentrazzjonijiet bejn impriżi – Eżami mill-Kummissjoni – Definizzjoni tas-suq inkwistjoni – Effett tal-prassi deċiżjonali preċedenti tal-Kummissjoni – Assenza
(Regolament tal-Kunsill Nru 139/2004)
(ara l-punti 79, 80)
Konċentrazzjonijiet bejn impriżis – Evalwazzjoni tal-kompatibbiltà mas-suq intern – Eżami mill-Kummissjoni – Evalwazzjoni tal-effetti antikompetittivi – Effetti vertikali – Evalwazzjoni tal-probabbiltà ta’ xenarju ta’ esklużjoni antikompetittiva tas-suq tal-input– Kriterji – L-abbiltà li teskludi l-aċċess tal-input b’mod sinjifikattiv – Awtorità sostanzjali fuq is-suq upstream
(Regolament tal-Kunsill Nru 139/2004, Artikolu 2; Komunikazzjoni tal-Kummissjoni 2008/C 265/07, punti 20, 31, 32 u 35)
(ara l-punti 109, 110, 113-115, 118-120)
Atti tal-istituzzjonijiet – Motivazzjoni – Obbligu – Portata – Deċiżjoni ta’ applikazzjoni tar-regoli fil-qasam tal-konċentrazzjonijiet bejn l-impriżi – Deċiżjoni li tawtorizza tranżazzjoni ta’ konċentrazzjoni
(Artikolu 296 TFUE; Regolament tal-Kunsill Nru 139/2004)
(ara l-punti 138-140)
Rikors għal annullament – Motivi – Nuqqas jew insuffiċjenza ta’ motivazzjoni – Motiv distint minn dak li jirrigwarda l-legalità fuq il-mertu
(Artikoli 263 TFUE u 296 TFUE)
(ara l-punt 141)
Sunt
Fis-sentenza KPN vs Il-Kummissjoni (T-370/17), mogħtija fit-23 ta’ Mejju 2019, il-Qorti Ġenerali ddeċidiet fuq id-Deċiżjoni tal-Kummissjoni C(2016) 5165 finali, tat-3 ta’ Awwissu 2016, li tiddikjara kompatibbli mas-suq intern u mal-Ftehim dwar iż-Żona Ekonomika Ewropea, it-tranżazzjoni tal-konċentrazzjoni intiża għall-akkwist minn Vodafone Group u Liberty Global Europe Holding (partijiet “notifikanti”) tal-kontroll konġunt ta’ impriża konġunta li topera b’mod sħiħ fil-Pajjiżi l-Baxxi fis-settur tat-telekomunikazzjonijiet. Ir-rikorrenti, impriża Olandiża kompetitriċi tal-partijiet notifikanti, attiva b’mod partikolari fis-settur tan-netwerks tal-kejbil għal servizzi televiżivi fl-Pajjiżi l-Baxxi, ikkontestat l-imsemmija deċiżjoni. Ir-rikors tagħha kien jirrigwarda b’mod partikolari l-eżistenza ta’ problemi vertikali tal-kompetizzjoni matul il-katina ta’ distribuzzjoni ta’ kontenut televiżiv.
Qabel kollox, il-Qorti Ġenerali ddeċidiet fuq motiv ibbażat fuq żball manifest ta’ evalwazzjoni dwar id-definizzjoni tas-suq inkwistjoni. F’dan ir-rigward, il-Qorti Ġenerali fakkret li l-kwistjoni dwar jekk żewġ prodotti jew servizzi humiex parti mill-istess suq timplika d-determinazzjoni ta’ jekk dawn jitqisux li huma interkambjabbli jew sostitwibbli minħabba l-karatteristiċi tagħhom, il-prezz tagħhom u l-użu li għalih huma intiżi, u dan primarjament mill-perspettiva tal-klijent. F’dan il-każ, il-Qorti Ġenerali kkunsidrat li l-Kummissjoni ma kinitx wettqet żball manifest ta’ evalwazzjoni billi ma tissegmentax iktar is-suq tal-provvista u l-akkwist bl-ingrossa ta’ stazzjonijiet televiżivi sportivi primjum bi ħlas, fid-dawl tas-sostitwibbiltà ta’dawn l-istazzjonijiet tal-fornituri bl-imnut tas-servizzi tat-televiżjoni, minħabba klijentela u kontenut simili ta’ dawn il-kanali.
Sussegwentement, il-Qorti Ġenerali eżaminat l-eżistenza ta’ żball manifest ta’ evalwazzjoni dwar l-effetti vertikali tal-konċentrazzjoni, b’mod partikolari l-effett ta’ esklużjoni fuq l-inputs dwar il-katina Ziggo Sport Totaal fis-suq tal-provvista u l-akkwist bl-ingrossa ta’ stazzjonijiet televiżivi sportivi premium bi ħlas. Il-Qorti Ġenerali l-ewwel nett fakkret li, skont il-linji gwida dwar il-konċentrazzjonijiet mhux orizzontali, l-għeluq tas-suq tal-inputs prodott meta, wara l-konċentrazzjoni, l-entità l-ġdida tkun tista’ tirrestrinġi l-aċċess għall-prodotti jew għas-servizzi li hija tkun ipproduċiet jekk il-konċentrazzjoni ma kinitx seħħet. Waqt l-evalwazzjoni tal-probabbiltà ta’ xenarju ta’ għeluq antikompetittiv, hija l-Kummissjoni li għandha teżamina, l-ewwel nett, jekk l-entità li tirriżulta mill-konċentrazzjoni, wara l-konċentrazzjoni, għandhiex l-abbiltà li teskludi l-aċċess tal-input b’mod sinjifikattiv, it-tieni nett, jekk hija jkollhiex interess li tagħmel dan u, it-tielet nett, jekk strateġija ta’ esklużjoni tas-suq għandhiex impatt negattiv fuq il-kompetizzjoni downstream. Dawn it-tliet kundizzjonijiet huma kumulattivi, b’mod li l-assenza ta’ waħda minnhom hija suffiċjenti sabiex jiġi eskluż ir-riskju ta’ esklużjoni tal-inputs antikompetittivi. L-ewwel waħda minn dawn il-kundizzjonijiet tista’ tiġi sodisfatta biss meta l-kumpannija vertikalment integrata li tirriżulta mill-konċentrazzjoni għandha awtorità sostanzjali fis-suq upstream, jiġifieri s-suq tal-provvista bl-ingrossa ta’ stazzjonijiet televiżivi sportivi premium bi ħlas f’dan il-każ. Issa, il-Qorti Ġenerali ddeċidiet li l-Kummissjoni ma wettqitx żball manifest ta’ evalwazzjoni meta fid-deċiżjoni kkontestata kkonkludiet li l-entità li tirriżulta mill-konċentrazzjoni ma kellhiex il-kapaċità li tagħmel parti minn strateġija ta’ esklużjoni tal-inputs minħabba s-sehem tagħha tas-suq inkwistjoni tkun inqas minn 10 %.